recursal/SuperWikiNEXT-32B huggingface dataset:
**לוק סאה ניקולאס קנגקטקיד מיקלסון** (בדנית: **Look Saa Nicholas Kengkhetkid Mickelson**, בתאית: **ลูกโซ่ นิโคลัส เก่งเขตกิจ มิคเคลสัน**; נולד ב-24 ביולי 1999 בסקיין שבנורווגיה) הוא כדורגלן נורווגי-תאילנדי המשחק בעמדת המגן הימני בקבוצת אודנסה בולקלוב מליגת העל הדנית ובנבחרת תאילנד.

קריירת מועדונים
---------------

מיקלסון גדל במחלקות הנוער של אוטסטאד והאמקאם. הוא החל את הקריירה המקצוענית שלו במדי הקבוצה הבוגרת של האמקאם במסגרת הליגות הנמוכות בנורווגיה, וערך 55 הופעות ליגה במדי המועדון.

ב-12 בינואר 2019 חתם מיקלסון בסטרומסגודסט מליגת העל הנורווגית. הוא ערך 29 הופעות ליגה במדי המועדון.

ב-31 באוגוסט 2021 חתם מיקלסון באודנסה בולקלוב מליגת העל הדנית.

קריירה בינלאומית
----------------

מיקלסון שיחק בנבחרות הצעירות של נורווגיה.

ב-25 במרץ 2023 ערך מיקלסון את הופעת הבכורה שלו בנבחרת תאילנד, בהפסד 3-1 לנבחרת סוריה במשחק ידידות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  Mickelson skifter omgående til OB באתר הרשמי של אודנסה בולקלוב, 31 באוגוסט 2021 (בדנית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ניקולאס מיקלסון"**.
**דבורה "דבי" שלטון** (באנגלית: **Deborah "Debbie" Shelton**;‏ נולדה ב-21 בנובמבר 1948) היא שחקנית אמריקאית. מיס ארצות הברית 1970.

ביוגרפיה
--------

שלטון נולדה בוושינגטון הבירה וגדלה בנורפוק.

ב-1970 זכתה בתחרות מלכת היופי של וירג'יניה. היא יצגה את וירג'יניה בתחרות מיס ארצות הברית וזכתה במקום הראשון. השתתפה בתחרות מיס תבל ונבחרה לסגנית ראשונה של מיס פוארטו ריקו שזכתה בתואר. לאחר מכן עברה לגור בניו יורק שם למדה משחק ודוגמנות והשתתפה בפרסומות לטלוויזיה. 

במרץ 1974 היא הופיעה על שער המגזין פלייבוי.

ב-1984 שיחקה בסרט "תעתועי גוף" לצד מלאני גריפית'. 

היא הופיעה בתפקידי אורח, בין היתר, בסדרות הטלוויזיה ספינת האהבה, חופשי על הבר וצוות לעניין. 

שלטון ידועה מתפקידה כמנדי ווינקר, אחת המאהבות של ג'יי אר יואינג באופרת הסבון המצליחה דאלאס.

היא שיחקה את אחד התפקידים הראשיים בסדרה "הורד הצהוב" עם סיביל שפרד.

בשנים 1991 ו-1992 שימשה שלטון כפרשנית ומנחת משנה בתחרות מיס ארצות הברית.

ב-1971 היא נישאה לאזרח קובני ונולד להם בן ולאחר מכן התגרשה, ב-1977 היא התחתנה עם מפיק המוזיקה הישראלי שוקי לוי ונולדה לה בת והתגרשה פעם שנייה.

קישורים חיצוניים
----------------

ויקישיתוף מדיה וקבצים בנושא **דבורה שלטון** בוויקישיתוף
* 

* אתר האינטרנט הרשמי של דבורה שלטון (באנגלית)

* דבורה שלטון, במסד הנתונים הקולנועיים IMDb (באנגלית)

* דבורה שלטון, באתר AllMovie (באנגלית)

* דבורה שלטון, במסד הנתונים הקולנועיים KinoPoisk (ברוסית)

* דבורה שלטון, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1120902
* GND: 1062161254
* ISNI: 0000 0000 4140 8214
* LCCN: no98080474
* MusicBrainz: e162c913-0021-444d-9de6-75c2c539b23d
* NKC: xx0180502
* VIAF: 51308207
* WorldCat: lccn-no98080474

 |
**נמל התעופה של קארדיף** (באנגלית: **Cardiff Airport**; בוולשית: **Maes Awyr Caerdydd**;‏ IATA:‏ **CWL**,‏ ICAO:‏ **EGFF**) הוא נמל תעופה שבסיסו ברוז (אנ'), ויילס, הממלכה המאוחדת. זהו נמל התעופה היחיד ממנו יוצאות טיסות מסחריות בוויילס. נמל התעופה נמצא בבעלות ממשלת ויילס.

 מרכז התחזוקה של בריטיש איירוויייז, נמל התעופה של קארדיף
 קונקורד מחוץ למרכז התחזוקה של בריטיס איירווייז בקארדיף (ינואר 2002)
 מטוסי בואינג 400–747 של בריטיש איירוויייז אשר הפסיקו פעולתם מוקדם מהצפוי עקב מגפת הקורונה .
ב-9 במרץ 2009, הוכרזה אסטרטגיית פיתוח בעלות של 100 מיליון ליש"ט להרחבת הטרמינל ולשדרוג הגוף המרכזי של הבניין. היה צפוי שההשקעה תביא לנמל התעופה כ-5,000,000 נוסעים עד 20125 - עלייה בכ-150% - לפי התגובה הציבורית של מל התעופה לנייר לבן של הממשלה הבריטית על העתיד של תחבורה אווירית בכל רחבי הממלכה המאוחדת.

בעלות של כ-3 מיליון ליש"ט, כאשר חצי מהסכום ממומן על ידי ממשלת ויילס, החל שיפוץ נרחב עם הפיתוח מחדש של חזית טרמינל נמל התעופה ואזורי הגישה. עבודות הפיתוח כללו הרחבה לחזית הטרמינל המקשרת את אולמות ההמראות והנחיתות לאזור משותף אחד גדול, ומתן שירותי מזון וקמעונאות חדשים. כחלק מהעבודה, רוב הקומה הראשונה של הטרמינל הפכה לאזור המאובטח אחרי השיקוף הביטחוני (באנגלית: Airside). גם אזור הגישה מול בניין הטרמינל עוצב מחדש. 

באוקטובר 2017, הוכרזו עבודות בעלות של 4 מיליון ליש"ט לשדרוג הטרמינל על ידי הרחבת אזור ההמראות עם מקומות ישיבה וחנויות מוגדלות והרחבת טרקלין העסקים. מחוץ לטרמינל, ייבנה מתקן חניה חדש ומסוף השכרת רכב. העבודה החלה באוקטובר 2017. 

במרץ 2020, נמל התעופה ביקש הלוואה נוספת בסך 6.8 מיליון ליש"ט, בנוסף ל-21 מיליון ליש"ט שקיבל בשנה קודם. 

במרץ 2021 קיבל נמל התעופה חבילת תמיכה בסך 85.2 מיליון ליש"ט מממשלת ויילס. שר התחבורה הכלכלי וצפון ויילס, קן סקייטס, קיבל על עצמו את החבילה בצורת מענק של 42.6 מיליון ליש"ט ומחיקת חובות של 42.6 מיליון ליש"ט על מנת "להבטיח את הכדאיות (של נמל התעופה) לטווח בינוני עד ארוך". ההחלטה התקבלה באותו זמן שממשלת בריטניה סיפקה מתקן של 100 מיליון ליש"ט לנמלי תעופה אנגליים והממשלה הסקוטית סיפקה קרן של 17 מיליון ליש"ט לנמלי תעופה סקוטיים.

קישורים חיצוניים
----------------

* 

* אתר האינטרנט הרשמי של נמל התעופה של קארדיף

ויקישיתוף מדיה וקבצים בנושא **נמל התעופה של קארדיף** בוויקישיתוף

הערות שוליים
------------

1. ↑  "Passenger Terminal Today". אורכב מ-המקור ב-3 באפריל 2015. נבדק ב-2 בפברואר 2015. `{{cite web}}`:  (עזרה)
2. ↑  "Cardiff Airport upgrade set to get green light". *walesonline*. 22 בינואר 2010. נבדק ב-2 בפברואר 2015. `{{cite web}}`:  (עזרה)
3. ↑  "£4million projects to be complete by summer 2018 at Cardiff Airport". *www.Cardiff-Airport.com*. נבדק ב-14 בינואר 2018. `{{cite web}}`:  (עזרה)
4. ↑  "Cardiff Airport asks for £6.8m loan". Walesonline. 20 במרץ 2020. `{{cite web}}`:  (עזרה)
5. ↑  "Future Support for Cardiff Airport". *Business News Wales*. 2021-03-03. נבדק ב-2021-03-07.

|  |  |
| --- | --- |
| בקרת זהויות עריכת הנתון בוויקינתונים | 
* GND: 10029257-4
* LCCN: no2002016998
* VIAF: 32145424503286830190
* WorldCat: lccn-no2002016998

 |
**מֶרָבּ קוֹסטַבָה** (בגאורגית: **მერაბ კოსტავა**‏; 26 במאי 1939 – 13 באוקטובר 1989) היה דיסידנט גאורגי, מוזיקאי ומשורר, אחד ממנהיגי תנועת השחרור הלאומי בגאורגיה.

ביוגרפיה
--------

קוסטבה נולד בטביליסי, בירת גאורגיה. בשנת 1954 ייסד יחד עם זוויאד גמסחורדיה ארגון נוער גאורגי מחתרתי בשם "גורגסליאני" (על שם המלך וחטנג גורגסלי). הן בשנת 1956 והן בשנת 1958 נאסרו קוסטבה, גמסחורדיה ואחרים על ידי הק. ג.ב. בעוון "פעילות אנטי-סובייטית". ההאשמות נגדם כללו הפצת תעמולה וספרות אנטי-קומוניסטית. בשנת 1962 סיים את חוק לימודיו בקונסרבטוריון הממלכתי של טביליסי, ובשנים 1962–1977 היה מורה למוזיקה בבית ספר מקומי בעיר. 

בשנת 1973 ייסדו קוסטבה וגמסחורדיה קבוצה להגנה על זכויות האדם. בשנת 1976 ייסד קוסטבה מחדש את "הקבוצה הגאורגית של הלסינקי" (מאוחר יותר, בשנת 1989, שונה שמה ל"איגוד הגאורגים של הלסינקי"). בשנים 1976–1977 ו-1987–1989 היה חבר בהנהלת הקבוצה הגאורגית של הלסינקי. לאחר שנת 1975 היה חבר באמנסטי אינטרנשיונל. 

בשנת 1977 נאסרו קוסטבה וגמסחורדיה. קוסטבה נשלח לסיביר לריצוי עונשו ושוחרר בשנת 1987. באותה שנה היו שניהם מועמדים של הקונגרס האמריקאי לפרס נובל לשלום. בשנת 1988 ייסד את "אגודת איליה הקדוש הצדיק", ארגון פוליטי שצידד בעצמאות גאורגיה. בשנים 1988–1989 היה אחד מהמארגנים ומהמשתתפים הפעילים של ההפגנות האנטי-סובייטיות שנערכו ב-9 באפריל, שדוכאו ביד קשה על ידי הצבא האדום. קוסטבה נעצר שוב ושוחרר לאחר 45 יום. 

קוסטבה היה פעיל ברשת מחתרתית של מפיצי סאמיזדאט, ופרסם יחד עמם את כתב העת הגאורגי המחתרתי, "גיזת הזהב" (בגאורגית: אוֹכּרוֹס סאצמיסי). הוא חיבר עבודות ספרותיות ומדעיות חשובות רבות. 

ב-13 באוקטובר 1989 נהרג קוסטבה בתאונת דרכים. הוא קבור בפנתאון מתאצמינדה שבטביליסי.

לקריאה נוספת
------------

* הפרק "דמוקרטיזציה בגאורגיה" בספרם של קרן דווישה וברוק פארוט, **דמוקרטיזציה וסמכותיות בחברות פוסט-קומוניסטיות**, עמ' 156-200, אנגלית, ISBN 0521597315
* סוונטה א. קורנל, **אומות קטנות וכחות גדולים: מחקר על הקונפליקט האתנו-פוליטי בקווקז**, אנגלית, ISBN 0700711627

קישורים חיצוניים
----------------

ויקישיתוף מדיה וקבצים בנושא **מרב קוסטבה** בוויקישיתוף
* מרב קוסטבה, באתר "Find a Grave" (באנגלית)

הערות שוליים
------------

1. ↑  גורגסליאני באתר ממשלת גאורגיה, בגאורגית
2. ↑  תמונת קברו במתאצמינדה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1162602716
* ISNI: 0000 0000 3201 0095
* LCCN: n94079714
* VIAF: 70624849
* WorldCat: lccn-n94079714

 |
פליסקה עתיקה
**פּלִיסְקָה** (בבולגרית **Плиска**) הייתה בירתה הראשונה של האימפריה הבולגרית הראשונה, בין השנים 681 ל-893 ועיר הבירה הראשונה של ישות מדינית כלשהי בבולגריה. כיום זהו שמו של כפר, השוכן ליד חורבות העיר העתיקה ובו מתגוררים 1,124 נפש.

תולדותיה של העיר
----------------

על פי הרשומות הבולגריות, בשנת 681 קבע החאן אספרוך את פליסקה כבירת ממלכת בולגריה. פליסקה עצמה הוקפה בתעלת מגן וסביב העיר נבנו ביצורים שהקיפו שטח של 23 קמ"ר. עובי החומה הפנימית היה 2.5 מטר וגובהה 12 מטר.

בשנת 809 הביזנטים בזזו את פליסקה, בשנת 811 חאן קרום הביס צבא של 70,000 חילים ביזנטיים בקרב פליסקה. יורשו של קרום, חאן אומורטאג "הבנאי" חתם על הסכם שלום עם הביזנטים ושיקם את העיר. בשנת 886 חאן בוריס הראשון הקים בית ספר לספרות, בראשו עמד נאום ובו פיתחו את האלפבית קירילי. 

ב-892 הנהיג ולדימיר התקוממות פאגאנית כנגד התפשטות הנצרות אולם הובס. סימאון הראשון בנו של בוריס הראשון אשר קיבל את המלוכה, העביר את בירת ממלכת בולגריה לפרסלב. כתוצאה מכך, במשך המאה ה-10 התנוונה העיר. 

פליסקה נהרסה על ידי הרוסים בשנת 969 ועל ידי הביזנטים בשנת 972. אחרי מלחמת העולם השנייה הוכרזו חורבות פליסקה כשמורה ארכאולוגית לאומית.

קישורים חיצוניים
----------------

ויקישיתוף מדיה וקבצים בנושא **פליסקה** בוויקישיתוף

| **רשויות מקומיות וערי מחוז שומן שבבולגריה** |
| --- |
| 

|  |  |
| --- | --- |
| שומן • וליקי פרסלב • חיטרינו • קאולינובו • קאספיצ'אן • ניקולה קוזלבו • נובי פאזאר • סמאידובו • ורביצה • ונאץ • | מחוז שומן |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548027505171
* LCCN: n81011180
* NKC: ge956712
* SUDOC: 050566237
* VIAF: 156412154
* WorldCat: lccn-n81011180

 |
תרשים חלקיו של טרוליבוס: שני מוטות (13) מובילים את האנרגיה אל בסיסם (15) ומשם היא מועברת אל המנוע. המוטות מתחברים באמצעות תופסנים (12) אל חוט החשמל (1), וכאשר אינם בשימוש ניתן לקבעם אל גג הרכב (14). שני חוטים מתוחים (11) מושכים את המוטות אל מרכז הרכב לאחר שאלה נעים לצדדים בשל אילוצי הדרך, והחוט מאוחסן בשני תופים (10)
**פיאט 2470** (באיטלקית: **Fiat 2470** ) הוא אוטובוס חשמלי מסוג טרוליבוס אשר יוצר על ידי חברת פיאט האיטלקית בין השנים 1979–1986. הדגם מונע באמצעות רשת חשמל, מושך חשמל באמצעות כבל בתקרה המחובר לרשת המספקת חשמל.

דגם הטרוליבוס "פיאט 2470" דומה בחזותו ובמבנהו לאוטובוס רגיל, אך הוא מצויד במנוע חשמלי. 

את מרכב הדגם ביצעה חברת "Cansa".

פיאט 2470
---------

סך הכל הדגם יכול להכיל 110 נוסעים. מושב הנהג מימין. אורך הדגם 12.0 מטר.

לדגם 2 דלתות צדדיות, (יוצרו מספר יחידות עם 3 דלתות צדדיות).

טרוליבוס
--------

טרוליבוס הוא סוג של אוטובוס חשמלי אשר מושך חשמל מכבל תקרה. מעל גג האוטובוס מחובר מוט לרשת החשמל. ה"טרוליבוס" נבדל מסוגים אחרים של אוטובוסים חשמלים אשר מסתמכים על סוללה חשמלית.

על רשת החשמל המזינה את הטרוליבוס לכלול שני חוטי חשמל מקבילים הסוגרים מעגל חשמלי.

בדרך כלל הכח החשמלי הנפוץ הוא 600 וולט זרם ישיר.

נתיב הנסיעה הוא תמיד קדימה (דגמי הטרוליבוס לא מסוגלים לנסוע אחורנית).

בניגוד לחשמלית שהיא כלי תחבורה ציבורית הנעה על מסילה ברחובות ערים, ה"טרוליבוס" נע על כביש אספלט ללא צורך במסילה.

באיטלקית ה"טרוליבוס" קרוי: "Filobus".

מכירות ותפוצת דגם "פיאט 2470 באיטליה
------------------------------------

* ברוב הערים הגדולות כולל מילאנו

גלריה
-----

* פיאט 2470 פיאט 2470
* פיאט 2470 פיאט 2470
* פיאט 2470 פיאט 2470
* פיאט 2470 פיאט 2470
* פיאט 2470 פיאט 2470
* פיאט 2470 (משמאל) פיאט 2470 (משמאל)
* פיאט 2470 (מימין) פיאט 2470 (מימין)

לקריאה נוספת
------------

* פיאט 2470 - תמונה  ( Фото: Сан-Ремо, Троллейбус Fiat 2470 № 1201 )
* דגמי טרוליבוס באיטליה  ( L'Italia in filovia - Stagniweb)

קישורים חיצוניים
----------------

ויקישיתוף מדיה וקבצים בנושא **פיאט 2470** בוויקישיתוף
 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פיאט 2470"**.
המונח "קומאי" מפנה לכאן. לערך העוסק בעיירה בליטא, ראו קמיאי.
הריסות האקרופוליס של קימה
**קימה** או **קומאי** (**Cumae**) הייתה עיר נמל יוונית עתיקה בקמפניה שבאיטליה, מול האי איסקיה.

היסטוריה
--------

קימה נוסדה בסביבות 750 לפנה"ס והיוותה את המושבה הצפונית ביותר והעתיקה ביותר של ההלנים באיטליה גופה. העיר שישגה ופרחה במאות ה-7 וה-6 לפנה"ס. קימה העמידה שורה של מושבות בת כגון נאפולי ולמעשה השתלטה על החוף הקמפני. 

קומאי הייתה בין הגשרים העיקרים להעברת התרבות היוונית, כולל האלפבית, ליושבי קמפניה והאטרוסקים. מאז נוסדה קומאי התנהלו קשרים מסחריים ענפים בינה לבין האטרוסקים, אך לאחר שהעיר גדלה ושגשגה היא הפכה לבת-תחרות לאטרוסקים מה שהוביל להתפתחותה של יריבות ביניהם.

האטרוסקים, יחד עם ילידי האזור, ניסו מספר פעמים לכבוש את העיר, אולם ללא הצלחה. תבוסות אטרוסקיות לקימה בשנים 524 לפנה"ס ו-504 לפנה"ס עצרו את התפשטותם בקמפניה. ניסיונם האחרון של האטרוסקים לשבור את כוחה של העיר היוונית, בקרב קומאי בשנת 474, הסתיים במפלה גמורה, כאשר כוחותיהם המשולבים של קימה ושל היירון הראשון טיראן סירקוזה הכו אותם שוק על ירך. 

העיר, יחד עם רוב קמפניה, נכבשה על ידי הסאמניטים בסוף המאה ה-5 לפנה"ס. במהלך המאה ה-4 לפנה"ס נכבשה העיר על ידי הרפובליקה הרומית. העיר שמרה על נאמנותה לרומא במהלך המלחמה הפונית השנייה והדפה את התקפותיו של חניבעל בהצלחה. במהלך מלחמת האיטלקים ברומא שפרצה בשנת 91 לפנה"ס הייתה קימה העיר הראשונה שתושביה זכו באזרחות רומית.

קרב ימי נוסף נערך באזור העיר בין ציי סקסטוס פומפיוס ואוקטביאנוס בשנת 38 לפנה"ס.

לאחר התמוטטותה של האימפריה הרומית עברה העיר ידיים רבות, בין השאר, האוסטורגותים, הביזנטים והנורמנים.

העיר נהרסה בשנת 1205 על ידי נאפולי.

קישורים חיצוניים
----------------

ויקישיתוף מדיה וקבצים בנושא **קימה** בוויקישיתוף
* קימה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556164405171
* BnF: cb12077087g (data)
* GND: 4010764-4
* VIAF: 315531502
* WorldCat (עם VIAF): 315531502

 |
מצבתו של שייקספיר על קיר הכנסייה
**כנסיית השילוש הקדוש** בעיר סטרטפורד על נהר אייבון במחוז ווריקשייר שבבריטניה היא כנסייה אנגליקנית, הידועה כמקום הטבלתו ומקום קבורתו של המחזאי והמשורר האנגלי ויליאם שייקספיר.

הכנסייה
-------

מבנה הכנסייה הוקם בשנת 1210 באתר בו עמד מנזר סקסוני. הכנסייה, הניצבת על גדת הנהר אייבון, היא המבנה העתיק ביותר בסטרטפורד.

מבנה הכנסייה בנוי בתבנית של צלב לטיני, שממפגש שתי זרועותיו מתנשא צריח מרובע ועליו גג מחודד.

בכנסייה מצויים מספר חלונות ויטראז' שנוצרו בימי הביניים ובהם מראות קדושים תנ"כיים וקדושים אנגלים. לוח מזבח האבן בכנסייה, שנוצר לפני תקופת הרפורמציה, נטמן תחת רצפת הכנסייה, התגלה מחדש בתקופה הוויקטוריאנית והושב למקומו. בכנסייה מצוי עוגב שנוצר בשנת 1841.

מדי שנה מבקרים בכנסייה כ-200 אלף איש.

### ויליאם שייקספיר

ויליאם שייקספיר נטבל לנצרות בכנסייה ב-26 באפריל 1564. הוא נקבר בה ב-25 באפריל 1616, יומיים לאחר מותו. במהלך ילדותו בעיר ולאחר שעזב את העיר ושב לגור בה ביקר בכנסייה מדי שבוע. לצידו קבורות אשתו אן האת'אווי, שנפטרה שבע שנים אחריו, ובתם הבכורה סוזנה. 

מצבת הקבורה של שייקספיר קבועה בקיר בצד מקום קברו. המצבה חרותה באבן ובמרכזה מוצגת בה דמותו של שייקספיר (אחת משתיים בלבד שנוצרו והמוחזקות כמציגות את מראהו באמינות) צבועה בצבעים חיים, כשהיא מחזיקה נוצת כתיבה בידה האחת ופיסת נייר בידה האחרת. שני עמודים משני צידי הדמות נושאים אנטבלטורה ועליה שלט יוחסין נושא גולגולת ומשני צידיו דמויות סמליות. מתחת לדמות חרותה כתובת בלטינית ובאנגלית. המצבה נבנתה במועד כלשהו לפני 1623, שוקמה במאה ה-18 ונצבעה מאז מספר פעמים.

על גבי קברו של שייקספיר חרותה כתובת מחורזת המזהירה מפני הוצאת שרידיו של שייקספיר מן הקבר. על פי ספרו של לארקין דאנטון הרתיעה כתובת זו מהוצאת גופת שייקספיר לבדיקה ומהעברתה לקבורה בכנסיית וסטמינסטר. עם זאת בדיקת הקבר באמצעות מכ"ם חודר קרקע העלתה שגולגולתו של שייקספיר הוצאה ממנו.

קישורים חיצוניים
----------------

ויקישיתוף מדיה וקבצים בנושא **כנסיית השילוש הקדוש** בוויקישיתוף
* 

* אתר האינטרנט הרשמי של כנסיית השילוש הקדוש

הערות שוליים
------------

1. ↑  Dunton, Larkin (1896), **The World and Its People**.
2. ↑  AP, חוקרים אישרו: גולגולת שייקספיר נעלמה מקברו, באתר ynet, 24 במרץ 2016

|  |  |
| --- | --- |
| בקרת זהויות עריכת הנתון בוויקינתונים | 
* GND: 1047897644
* LCCN: no2004098845
* VIAF: 315685815
* WorldCat (עם VIAF): 315685815

 |
תרשים חלקיו של טרוליבוס: שני מוטות (13) מובילים את האנרגיה אל בסיסם (15) ומשם היא מועברת אל המנוע. המוטות מתחברים באמצעות תופסנים (12) אל חוט החשמל (1), וכאשר אינם בשימוש ניתן לקבעם אל גג הרכב (14). שני חוטים מתוחים (11) מושכים את המוטות אל מרכז הרכב לאחר שאלה נעים לצדדים בשל אילוצי הדרך, והחוט מאוחסן בשני תופים (10)
**לנצ'יה 140** (באיטלקית **Lancia 140**) הוא אוטובוס דו קומתי חשמלי, מסוג טרוליבוס אשר יוצר על ידי יצרנית הרכב האיטלקית **לנצ'יה** בין השנים 1967–1968.

לנצ'יה 140
----------

ה"לנצ'יה 140" מונע באמצעות רשת חשמל, מושך חשמל באמצעות כבל בתקרה המחובר לרשת המספקת חשמל.

בכל קומה של האוטובוס נבנו 20 מקומות ישיבה. מערכת ההיגוי בצד שמאל. לדגם 2 דלתות צד (צד ימין).

דגם ה"לנצ'יה 140" יוצא ל-פורטוגל, ושירת את תושבי העיר פורטו. הדגם היה קרוי בפורטו "פורטו 140"

טרוליבוס
--------

טרוליבוס הוא סוג של אוטובוס חשמלי אשר מושך חשמל מכבל בתקרה. מעל גג האוטובוס מחובר מוט לרשת החשמל. ה"טרוליבוס" נבדל מסוגים אחרים של אוטובוסים חשמלים אשר מסתמכים על סוללה חשמלית.

על רשת החשמל המזינה את הטרוליבוס לכלול שני חוטי חשמל מקבילים הסוגרים מעגל חשמלי.

בדרך כלל הכח החשמלי הנפוץ הוא 600 וולט זרם ישיר.

נתיב הנסיעה הוא תמיד קדימה (דגמי הטרוליבוס לא מסוגלים לנסוע אחורנית).

בניגוד ל-חשמלית שהיא כלי תחבורה ציבורית הנעה על מסילה ברחובות ערים, ה"טרוליבוס" נע על כביש אספלט ללא צורך במסילה.

באיטלקית "טרוליבוס" קרוי: "Filobus".

ראו גם
------

* טרוליבוס

לקריאה נוספת
------------

* לנצ'יה 140 - תמונה
* דגמי טרוליבוס באיטליה  ( L'Italia in filovia - Stagniweb)

קישורים חיצוניים
----------------

ויקישיתוף מדיה וקבצים בנושא **לנצ'יה 140** בוויקישיתוף
* לנצ'יה 140  (0:26), יו-טיוב
* לנצ'יה 140 עם עוד דגמים של טרוליבוס  (Porto tram and trolleybus in Britain a Fred Ivey film) (7:23 דקות), יו-טיוב

הערות שוליים
------------

1. ↑  "פורטו 140" תוצרת חברת לנצ'יהPorto 140 at The Trolleybus Museum at Sandtoft
**ג'וזף (ג'ו) לי בורו** (באנגלית: **Joseph Lee Burrow** ‏; נולד ב-10 בדצמבר 1996) הוא שחקן פוטבול אמריקאי בעמדת הקוורטרבק, המשחק בסינסינטי בנגלס מליגת ה-NFL. בורו זכה ב-2019 בגביע הייזמן לאור הישגיו בליגת המכללות. הוא נבחר ראשון בדראפט ה-NFL‏ בשנת 2020 מאוניברסיטת המדינה של לואיזיאנה.

ביוגרפיה
--------

בורו נולד באיימס שבאיווה. אביו ג'ים היה שחקן פוטבול מקצועי ששיחק ב-NFL ובליגה הקנדית.

בורו קיבל מלגת ספורט לאוניברסיטת המדינה של אוהיו, הוא לא נכלל בסגל קבוצת הפוטבול בעונה הראשונה ובשתי העונות הבאות שימש קוורטרבק מחליף. לאחר שסיים את לימודיו עבר ב-2018 לאוניברסיטת המדינה של לואיזיאנה. את העונה הראשונה סיים במאזן 10–3 וזכייה של הקבוצה בפיאסטה בול. עונתו האחרונה בליגת המכללות הייתה מוצלחת במיוחד הוא הוביל את הקבוצה למאזן מושלם של 15–0 וזכייה באליפות המכללות לאחר ניצחון 42–25 בגמר על אוניברסיטת קלמסון. בורו השיג בעונה זו 5,671 יארד ו-60 טאצ'דאונים במסירה בנוסך לעוד חמישה טאצ'דאונים בריצה. במשחק הגמר השיג 463 יארד ושישה טאצ'דאונים. על הישגיו עוטר בגביע הייזמן לשחקן המכללות המצטיין.

בדראפט 2020 נבחר ראשון, על ידי סינסינטי בנגלס. עונתו הראשונה בקבוצה נקטעה במשחק העשירי כשקרע שתיים מרצועות ברכו והושבת לשארית העונה. עד אז השיג 2,688 יארד ו-13 טאצ'דאונים במסירה.

בעונת 2021 הוביל את הבנגלס לזכייה בראשות הבית והעפלה לפלייאוף, לראשונה מאז 2015. משחק השיא שלו היה במחזור ה-16 בניצחון 41–21 על בולטימור רייבנס, בו רשם 525 יארד וארבעה טאצ'דאונים במסירה. את העונה סיים עם שיאי מועדון של 4,611 יארד ו-34 טאצ'דאונים במסירה. בפלייאוף ניצחה הקבוצה בסיבוב הראשון את לאס וגאס ריידרס 26–19 בעזרת 244 יארד ושני טאצ'דאונים של בורו. בסיבוב השני גברה בחוץ על המדורגת מספר אחת טנסי טייטאנס 19–16 במשחק בו מסר בורו ל-348 יארד ונחטף פעם אחת. בגמר חטיבת ה-AFC גברה סינסינטי בחוץ על קנזס סיטי צ'יפס 27–24. בורו הוליך את הבנגלס לניצחון בהארכה לאחר פיגור של 3–21 במהלך המשחק. בסופרבול LVI מסר ל-263 יארד וטאצ'דאון אחד בהפסד 20–23 ללוס אנג'לס ראמס.

סטטיסטיקה בולטת
---------------

מעודכן לסוף העונה הסדירה של 2022:

#### עונה סדירה

* **מאזן ניצחונות:** 24 ניצחונות לעומת 17 הפסדים ותיקו אחד
* **יחס מסירות לטאצ'דאון מול חטיפות:** 82 טאצ'דאונים לעומת 31 אינטרספשנים
* **סך הכול יארדים במסירה:** 11,774
* **טאצ'דאונים בריצה:** 10
* **סך הכל יארדים בריצה:** 517

#### פלייאוף

* **מאזן ניצחונות:** 5 ניצחונות לעומת שני הפסדים
* **יחס מסירות לטאצ'דאון מול חטיפות:** 9 טאצ'דאונים לעומת 4 אינטרספשנים
* **סך הכול יארדים במסירה:** 1,826
* **טאצ'דאונים בריצה:** 1
* **סך הכל יארדים בריצה:** 101

קישורים חיצוניים
----------------

ויקישיתוף מדיה וקבצים בנושא **ג'ו בורו** בוויקישיתוף
* ג'ו בורו, ברשת החברתית אקס (טוויטר)
* ג'ו בורו, ברשת החברתית אינסטגרם
* ג'ו בורו, באתר הליגה NFL.com
* ג'ו בורו באתר pro-football-reference.com
* ג'ו בורו באתר גביע הייזמן

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2021005213
* VIAF: 3349161274822647650003
* WorldCat: lccn-n2021005213

 |
**אלדר חסנוביץ'** (בבוסנית: **Eldar Hasanović**; נולד ב-12 בינואר 1990, סרייבו, יוגוסלביה) הוא כדורגלן בוסני המשחק בקבוצת סיתרה בעמדת הקשר.

קריירה
------

חסנוביץ' נולד בסרייבו שבבוסניה והרצגובינה (דאז תחת שלטון יוגוסלביה) למשפחה ממוצא מוסלמי. התחיל את הקריירה שלו במחלקת הנוער של ז'לייזניצ'אר סרייבו. לאחר שסיים את גיל הנוער, חתם במ.ש.ק. ז'ילינה עימה זכה באליפות, אך ערך רק הופעה אחת ומשום כך עזב את המועדון בתום העונה וחזר לבוסניה וחתם בוולז' מוסטאר. חסנוביץ' התחיל את העונה בצורה מרשימה כאשר כבר ב-7 המשחקים הראשונים של העונה הוא כבש 4 שערים ובמהלך העונה עבר לצ'ליק זניצה, במדיה רשם 11 הופעות וכבש שער אחד ובסיום העונה חזר לולז'. בקיץ 2012 חזר לז'לייזניצ'אר סרייבו עימה זכה באליפות המדינה כבר בעונתו הראשונה במועדון. ב-2 בנובמבר 2014 הבקיע את שער הבכורה שלו במועדון בהפסד 2-1 בדרבי נגד פ.ק. סרייבו. ב-1 ביולי 2015 חתם לעונה בבני סכנין מליגת העל.

בספטמבר 2016 חתם בסלובודה טוזלה. בינואר 2017 חזר לישראל וחתם במכבי שעריים מהליגה הלאומית.

ביוני 2017 חתם בקבוצת דאילאן טרנסנדנס מהליגה הסינית השנייה. ב-14 בינואר 2020 חתם בפרסיב טנגרנג האינדונזית.

ב-23 בפברואר 2021, חסנוביץ' חתם באולימפיק סרייבו.

ב-31 באוגוסט 2021 חסנוביץ' חתם בסלובודה טוזלה.

תארים
-----

ז'ילינה
* אליפות סלובקיה: 2009/2010

ז'לייזניצ'אר
* אליפות בוסניה: 2012/2013

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  אלדר חסנוביץ', באתר footballdatabase.eu, אוחזר ב-4 ביולי 2015 (באנגלית).
2. ↑  דורון בן דור, ‏חיזוק לסכנין: אלדר חסנוביץ' חתם לעונה אחת, באתר ONE‏, 30 ביוני 2016
3. ↑  מערכת וואלה! ספורט‏, לאומית: אלדר חסנוביץ', אקס בני סכנין, חתם במכבי שעריים, באתר וואלה!‏, 25 בינואר 2017
4. ↑  "מוראטה עזב את ירח הדבש כדי לעבור ליונייטד". נבדק ב-2017-06-28.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלדר חסנוביץ'"**.
**זאכרי "זאק" די אפל** (באנגלית: **Zachary "Zach" D Apple**; נולד ב-23 באפריל 1997) הוא שחיין אמריקאי, פעמיים ברציפות אלוף עולם (בודפשט 2017 וקוואנגג'ו 2019) במשחה שליחים 4x100 מטר חופשי. הוא אלוף האוניברסיאדה (נאפולי 2019) בעל 5 מדליות זהב.

ביוגרפיה
--------

אפל נולד וגדל בטרנטון, אוהיו. הוא החל להתאמן ולהתחרות בשחייה רק בגיל 16. עד אז הוא עסק בענפי ספורט אחרים כמו כדורסל ואתלטיקה. הוא התאמן בקבוצת השחייה של אוניברסיטת אובורן ובשנת 2018 עבר ללמוד ולהתאמן באוניברסיטת אינדיאנה.

### 2017

באליפות העולם שנערכה בבודפשט, הונגריה ב 2017 זכה אפל במדליית זהב במשחה שליחים 4x100 מטר חופשי לאחר ששחה בשלב המוקדמות. כשחיין שלישי הוא קבע ב"זינוק שליחים" תוצאה של 48.16 שניות.

### 2018

באליפות הפאן פסיפיק בשחייה שנערכה בטוקיו, יפן באוגוסט 2018 זכה אפל במדליית זהב במשחה לשיחים 4x200 מטר חופשי בתוצאה של 7:04.36 דקות, לפני אוסטרליה (7:04.70 דקות) ויפן (7:08.07 דקות). כשחיין שלישי הוא קבע ב"זינוק שליחים" תוצאה של 1:46.20 דקות וסיים במקום חמישי במשחה ל-100 מטר חופשי בתוצאה של 48.47 שניות. בשלב המוקדמות הוא קבע תוצאה של 48.05 שניות, ועלה ראשון למשחה הגמר. התוצאה שקבע הייתה השנייה בטיבה באליפות. בשני משחים הוא סיים במקום עשירי, במשחה ל-50 מטר חופשי בתוצאה של 22.30 שניות ובמשחה ל-200 מטר חופשי בתוצאה של 1:46.78 דקות, בשלב המוקדמות הוא קבע שיא אישי חדש של 1:46.56 דקות. נוסף לכך, הוא שחה במשחה שליחים 4x100 מטר אך הרביעייה האמריקאית פסלה.

### 2019

באוניברסיאדה שנערכה בנאפולי, איטליה בתחילת יולי 2019 זכה זאק ב-5 מדליות זהב והיה כוכב האוניברסיאדה. מדליות זהב במשחה ל-100 מטר חופשי בתוצאה של 48.01 שניות, במשחה ל-200 מטר חופשי בתוצאה של 1:46.80 דקות, במשחה שליחים 4x100 מטר חופשי, כשחיין ראשון הוא קבע שיא אישי חדש של 47.79 שניות, במשחה שליחים 4x200 מטר חופשי ובמשחה שליחים 4x100 מטר מעורב.

שבועיים לאחר מכן, באליפות העולם שנערכה בקוואנגג'ו, קוריאה הדרומית בסוף יולי הוא זכה במדליית זהב במשחה שליחים 4x100 מטר חופשי ביחד עם קיילב דרסל, בלייק פירוני ונייתן אדריאן בשיא אליפות חדש של 3:09.06 דקות, לפני רוסיה (3:09.97 דקות) ואוסטרליה (3:11.22 דקות). כשחיין שלישי הוא קבע ב"זינוק שליחים" את התוצאה המהירה באליפות 46.86 שניות.

שיאים אישיים
------------

### בריכה אולימפית

* 50 מטר חופשי: 22.00 שניות (2017)
* 100 מטר חופשי: 47.79 שניות (2019)
* 200 מטר חופשי: 1:46.56 דקות (2019)

### בריכת 25 יארד

* 50 יארד חופשי: 18.82 שניות (2018)
* 100 יארד חופשי: 41.36 שניות (2018)
* 200 יארד חופשי: 1:30.34 דקות (2019)

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------

ויקישיתוף מדיה וקבצים בנושא **זאק אפל** בוויקישיתוף
* זאק אפל, ברשת החברתית פייסבוק
* זאק אפל, ברשת החברתית אקס (טוויטר)
* זאק אפל, ברשת החברתית אינסטגרם
* זאק אפל, ברשת החברתית LinkedIn
* זאק אפל, באתר olympedia.org
* זאק אפל, באתר Swimrankings
* זאק אפל, באתר SwimSwam
**אסמיר סוליץ'** (בבוסנית: **Asmir Suljić**; נולד ב-11 בספטמבר 1991) הוא כדורגלן בוסני המשחק בעמדת הקיצוני בטובול.

קריירה
------

סוליץ' התחיל את הקריירה שלו בסרייבו מליגת העל של בוסניה והרצגובינה. ב-18 באוגוסט 2010, סוליץ' ערך את הופעת הבכורה שלו בקבוצה בניצחון 0–1 נגד צליק זניצה. ב-13 בנובמבר, הבקיע את שער הבכורה שלו בקבוצה בתיקו 1-1 נגד דרינה זבורניק.

את עונת 2013/2014, התחיל גם בסרייבו, אך לקראת סיום חלון העברות של קיץ 2013, חתם באויפשט מליגת העל ההונגרית.

לקראת סוף אוגוסט 2015 חתם בווידאוטון.

בפברואר 2018, חתם בוויסלה קרקוב מליגת העל הפולנית והיה עתיד להצטרף אליה בתום העונה, אך כשמועד זה הגיעה חוזהו בוטל. כעבור זמן קצר חתם באולימפיה ליובליאנה מליגת העל הסלובנית.

בספטמבר 2019, חתם בזגלבי לובין, אך שוחרר ממנה בינואר 2020.

ב-20 באוגוסט 2020, סוליץ' חתם במכבי פתח תקווה מליגת העל אך עזב תוך זמן קצר.

בינואר 2021, סוליץ' חתם בדיושג'ר מליגת העל ההונגרית.

בינואר 2022 חזר לסרייבו.

תארים
-----

אויפשט
* הגביע ההונגרי: 2013/2014
* הסופר קאפ ההונגרי: 2014

וידאוטון
* ליגת העל ההונגרית: 2017/2018

אולימפיה ליובליאנה
* הגביע הסלובני: 2018/2019

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אסמיר סוליץ'"**.
הרב ד"ר **שמעון (סימון) אונגר** (בסרבו-קרואטית: **Simon Ungar**;‏ 11 במרץ 1863, קאריי, האימפריה האוסטרו-הונגרית – 29 ביולי 1942, מחנה ההשמדה יאסנובאץ) היה הרב הראשי ליהודי אוסייק מראשית המאה ה-20 ובמשך 36 שנים. נפטר בעת גירושו למחנה ההשמדה יאסנובאץ.

קורות חייו
----------

נולד בקאריי שבאימפריה האוסטרו-הונגרית (בשטחי רומניה המודרנית) בשם שמעון משה שמחה למשפחה יהודית אורתודקסית, דוברת יידיש. בהמשך, רכש השכלה תיכונית בבודפשט. הוא למד בבית המדרש לרבנים בבודפשט ובמקביל רכש תואר בפילוסופיה מזרחית באוניברסיטת בודפשט. עם סיום לימודיו החליף את שם משפחתו לאונגר. השם היה בעל קונוטציה גרמנית והחלפתו תאמה לתהליך שעבר על חלק מבני הקהילות היהודיות באימפריה, בעיקר מקרב השכבות המשכילות ובמסגרתו אימצו שמות משפחה (ולעיתים גם שם פרטי נוסף) בעלי זיקה לאוכלוסייה המקומית וזאת בהסכמת הממשל המקומי.

ב-1892, לאחר הסמכתו לרבנות מונה לרב הראשי של קהילת סקסארד. ב-1901 מונה לרב הראשי של אוסייק במקום אהרן קמינקא וכיהן בתפקידו עד 1937. מינויו נחשב כניצחון הגישה הליברלית-נאולוגית על פני האורתודוקסית. במסגרת תפקידו היה מופקד על קהילות קטנות הסמוכות לאוסייק כגון הקהילה בדוני מיכוליאץ. אונגר נשא את דרשותיו בבית הכנסת בגרמנית, השפה המדוברת בקרב בני הקהילה עד למלחמת העולם הראשונה. לאחר המלחמה השתנתה המגמה ובני הקהילה החלו לאמץ גם שמות בעלי קונוטציה קרואטית, במקביל להנחלת השפה הסרבו-קרואטית כשפת הדיבור המובילה. ב-1929 מונה הרב שלום פרייברגר לסגנו של אונגר וכיהן בתפקידו עד 1936. ב-1937 סיים הרב את תפקידו מחמת גילו ובמקומו מונה הרב ד"ר חיים (צ'ארלס) שטקל.

לאחר כיבוש ממלכת יוגוסלביה על ידי גרמניה הנאצית הועבר אזור אוסייק לחזקת מדינת קרואטיה העצמאית בשלטון האוסטאשה. ביולי 1942 נעצר הרב אונגר במסגרת אקציה שנערכה בבני הקהילה. הרב שמעון אונגר נפטר בעת שעשה דרכו למחנה ההשמדה יאסנובאץ והוא בן 79 שנים.

אונגר היה נשוי. בנו, פוואו (Pavao Ungar‏ 1905–1999), ניצל מהשואה, עבר להתגורר בזאגרב ועסק באדריכלות נוף.

הערות שוליים
------------

1. ↑  שמעון אונגר, באתר hdke.hu (בהונגרית).
2. 1 2 3 4  Carl Bethke, "Keine gemeinsame Sprache?", LIT Verlag, Münster, Deutschland ,2013, pp 68, 87, 89, 193, באתר גוגל ספרים, מסת"ב 9783643117540, (בגרמנית).
3. ↑  Freidenreich, Harriet Pass, **"Sarajevo: City of Four Faiths"**, Jews of Yugoslavia: A Quest for Community, Jewish Publication Society of America,Philadelphia, U.S.A, 1979, Pages 11–26. (להבהרת תהליך החלפת ואימוץ השמות בממלכת יוגוסלביה בעיקר בקרב הקהילות האשכנזיות והנחלת הסרבו-קרואטית).
4. ↑  "הקול" - ביטאון הקהילה היהודית בזאגרב, גיליון 113, 2013, עמוד 13, אוחזר ב-13 באוגוסט 2015 (בקרואטית).
5. ↑  **הקהילות היהודיות באוסייק ובדוני מיכוליאץ**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמודים 31–28, 114.
6. ↑  אונגר פוואו, באתר www.cendo.hr, אוחזר ב-13 באוגוסט 2015 (באנגלית) ו(בקרואטית).
7. ↑  קברו של פוואו אונגר, באתר billiongraves.com.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269158605171
* ISNI: 0000 0004 0209 5373
* VIAF: 297297126
* WorldCat: viaf-297297126

 |
**גאבור הולמאי** (בהונגרית: **Gábor Halmai**; נולד ב-7 בינואר 1972), הוא כדורגלן עבר הונגרי ששיחק בעמדת הקשר האחורי.

קריירה
------

הולמאי החל את הקריירה בקבוצת וידאוטון, מעיר הולדתו סקשפהרוואר, ובשנת 1991 עבר לבודפשט הונבד. לאחר שנתיים בהונבד, בהם זכה עם הקבוצה באליפות ונחשב לאחד הקשרים הטובים בליגת העל ההונגרית, עבר לבירסחוט הבלגית. בשנת 1996 חזר להונגריה ושיחק ארבע שנים במ.ט.ק. בודפשט, עמה זכה בשתי אליפויות ובשלושה גביעים.

לאחר זכייתה של הפועל תל אביב באליפות בשנת 2000, הוחתם הולמאי בקבוצה על ידי המאמן דרור קשטן, לקראת השתתפותה במוקדמות ליגת האלופות. כבר במחזור הפתיחה של הליגה כבש הולמאי את שער הבכורה שלו במדי הפועל תל אביב, בניצחון 0-4 על מועדון ספורט אשדוד. בעונת 2001/2002 היה שותף להישג השיא של המועדון בגביע אופ"א, כשהקבוצה נעצרה רק ברבע הגמר. באותה עונה הנהיג את קישור הקבוצה לצידם של יוסי אבוקסיס ודניס אונישנקו, וזכה עם הקבוצה בגביע הטוטו. הולמאי שיחק שלוש שנים בהפועל תל אביב, ובמדיה ערך 89 הופעות בליגה, בהן כבש 10 שערים.

לאחר התקופה בהפועל תל אביב חזר לשחק במ.ט.ק. בודפשט, עד שפרש בשנת 2005.

הולמאי ערך את הופעת הבכורה בנבחרת הונגריה בשנת 1993, וצבר 57 הופעות במדים הלאומיים, בהן כבש 4 שערים.

תארים
-----

בודפשט הונבד
* אליפות הונגריה: 1992/1993

מ.ט.ק. בודפשט
* אליפות הונגריה: 1996/1997, 1998/1999
* הגביע ההונגרי: 1996/1997, 1997/1998, 1999/2000

הפועל תל אביב
* גביע הטוטו: 2001/2002

קישורים חיצוניים
----------------

ויקישיתוף מדיה וקבצים בנושא **גאבור הולמאי** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* משה גוזגל, גאבור הולמאי מגשים חלום. ראיון, באתר ynet, ‏21 בפברואר 2002
* ארז שופס, הונגריה האדומה, באתר nrg מעריב, ‏21 באוקטובר 2007
**סוּפית כהה** (שם מדעי: *Gallinula tenebrosa*) היא מין של סופית גדולה החיה מהודו עד אוסטרליה באזורי ביצות. היא מזכירה בצורתה מינים החיים באותו אזור כמו הפורפיריה או האגמייה.

הסופית היא עוף בינוני, קטן מעט מהפורפיריה ששוקל 570 גרם בזכרים ו43 גרם בנקבות ואורכו 25–32 ס"מ ואצל האוכלוסייה האוסטרלית 34–38 ס"מ. צבעם שחור ונתן להם את שמם והמקור אדום עם קצה צהוב. הרגליים כתומות ולא צהובות כמו אצל שאר הסופיות. 

הסופית חיה בביצות ואגמים ולעיתים גם בסכרים וגדות נהרו, בהודו, אינדונזיה, בורנאו וגינאה החדשה. הם נפוצים באוסטרליה במזרח עד לצפון קווינסלנד, ויקטוריה וניו סאות' ויילס ונפוצים גם במזרח אוסטרליה. הם יותר נדירות בטסמניה ובדרום אוסטרליה.

הסופיות הם יצורים חברתיים, חוץ מעונת הרבייה בה הפרטים טריטוריאליים ונלחמים על נקבות. עונת הרבייה היא בדרך כלל מאוגוסט - ינואר בצופן וינואר - יוני בצפון ואז הסופיות קוראות בקולות אחרי בני מינם. הנקבות בונות קיני עשבים לא הרחק מהמים ובתוכו מטילות 5–11 ביצים.

קישורים חיצוניים
----------------

ויקישיתוף מדיה וקבצים בנושא **סופית כהה** בוויקישיתוף
* סופית כהה, באתר ITIS (באנגלית)
* סופית כהה, באתר NCBI (באנגלית)
* סופית כהה, באתר Animal Diversity Web (באנגלית)
* סופית כהה, באתר GBIF (באנגלית)

* 
*

הערות שוליים
------------

1. ↑  סופית כהה באתר הרשימה האדומה של IUCN
**עופר אדרת** (נולד ב-6 במרץ 1981) הוא עיתונאי ישראלי, כתב "הארץ" לענייני היסטוריה, כותב את מדור הנקרולוגים "אחרי מות". בעבר כתב אדרת את החידה ההיסטורית השבועית של "מוסף הארץ", "מי היה האיש שהיה".

ביוגרפיה
--------

אדרת נולד וגדל בתל אביב. הוא מצאצאי הרב אדר"ת, רבן של הערים פוניבז' ומיר שעלה לארץ ישראל במאה ה-19 והיה הרב האשכנזי הראשי של ירושלים. אביו, עו"ד גיורא אדרת, הוא מבכירי עורכי הדין בתחום עבירות צווארון לבן. סבו מצד אביו, עו"ד יצחק אדרת, היה מראשוני עורכי הדין בארץ. אמו, רבקה אדרת, עובדת במוזיאון בית התפוצות. למד בבית הספר התיכון על-שם ליידי דייוויס, לבגרות מורחבת בהיסטוריה.

בשנת 1999 התגייס לצה"ל ושירת עד לשנת 2002 בחטיבת המחקר של אגף המודיעין. זכה לאות הצטיינות מטעם ראש חטיבת המחקר, תא"ל עמוס גלעד. בשנים 2003–2007 עבד כעורך וכתב באתר "וואלה!". בעל תואר ראשון בהיסטוריה ובפילוסופיה ותואר שני בהיסטוריה מאוניברסיטת תל אביב. בשנת 2007 הצטרף לסגל "הארץ". תחילה כעורך בדסק החדשות, אחר כך עורך במוסף "השבוע". בשנת 2010 שהה בברלין במלגת חילופי העיתונאים ע"ש ארנסט קרמר וטדי קולק. ב-2011 השתתף בתוכנית ההתמחות של הבונדסטג בברלין.

משנת 2012 הוא כתב "הארץ" לענייני היסטוריה, כותב את מדור הנקרולוגים "אחרי מות", וכתב את החידה ההיסטורית השבועית של "מוסף הארץ", "מי היה האיש שהיה", הכוללת רמזים לדמות היסטורית שהפותרים נדרשים לזהותה. מרבה לכתוב בנושאי היסטוריה יהודית, תולדות השואה, והנאציזם.

אדרת חשף בסדרת כתבות ב"הארץ" את פרשת העיזבון האבוד של פרנץ קפקא. היה זה גילוי כי עם מותו של מקס ברוד עבר עיזבונו הספרותי והביוגרפי של קפקא לידידתו של מקס ברוד, שנהגה בו מנהג בעלים, לא התירה גישה אליו ומכרה פריטים ממנו. בעקבות הגילוי הגיע העניין לבית המשפט אשר בתום חמש שנות דיונים פסק כי כתבי קפקא יועברו לספרייה הלאומית.

בשנת 2011 היה עורך התוכן של הסרט "הסיפור האחרון של קפקא". כותב גם ב"יקינתון", כתב העת של ארגון יוצאי מרכז אירופה בישראל.

בשנת 2023 ראה אור ספרו "7 אגדות שלנו", שעוסק בשבעה פרקי לחימה בהיסטוריה הציונית, בהם הקרב על תל חי, מרד גטו ורשה, שיירת הל"ה והקרב על ניצנים.

חיים אישיים
-----------

נשוי לקרולינה פשברוצקה-אדרת, עיתונאית פולנייה ילידת קרקוב. לבני הזוג בן משותף.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **עופר אדרת** |
| ויקישיתוף תמונות ומדיה בוויקישיתוף: **עופר אדרת** |

* אתר האינטרנט הרשמי של עופר אדרת
* עופר אדרת, ברשת החברתית פייסבוק

* עופר אדרת, ברשת החברתית אקס (טוויטר)
* מאמרי עופר אדרת, באתר "הארץ"
* דוד גליק, עופר אדרת: "ייקה של כבוד" בעיתון הארץ, באתר של מכון גתה, אוקטובר 2012
* 'יקה של כבוד' - עופר אדרת מסביר כיצד זכה לכינוי הזה, באתר 103fm

הערות שוליים
------------

1. ↑  גיורא אדרת, באתר גיורא אדרת - משרד עורכי דין
2. ↑  אתר למנויים בלבד עופר אדרת, העליון הורה להעביר לספרייה הלאומית את עיזבונו הספרותי של מקס ברוד, לרבות כתבי קפקא, באתר הארץ, 8 באוגוסט 2016
3. ↑  7 אגדות שלנו, באתר כנרת זמורה
4. ↑  עופר אדרת, פרק מהספר "7 אגדות שלנו", באתר הארץ, 13 באפריל 2023
5. ↑  קצת עליי באתר של עופר אדרת
6. ↑   הבדיקות השנויות במחלוקת שקובעות מיהו יהודי, סרטון באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007401813905171
* VIAF: 74153288349132652174
* WorldCat (עם VIAF): 74153288349132652174

 |
**חברת מיסיסיפי** הייתה חברה צרפתית קולוניאלית, אחת מהראשונות שנסחרה בבורסת פריז. "חברת מיסיסיפי" של 1684 הפכה ל"חברת המערב" ב-1717, והורחבה ל"חברה של הודו" ב-1719. תאגיד זה, אשר החזיק במונופול עסקי במושבות צרפתיות בצפון אמריקה ובאיי הודו המערבית, הפך לאחת מהדוגמאות המוקדמות ביותר של בועה כלכלית. 

מראה של המחנה של ג'ון לו בבילוקסי, מיסיסיפי, דצמבר 1720

היסטוריה
--------

באוגוסט 1717, איש העסקים הסקוטי ג'ון לו קנה את "חברת מיסיסיפי", שנוסדה בשנת 1684, ושינה את שמה ל"חברת המערב" (או "חברת מיסיסיפי"). המטרה הראשונית של החברה הייתה לסחור עם המושבות הצרפתיות בצפון אמריקה, שמרביתן היו באגן של נהר המיסיסיפי והמושבה הצרפתית של לואיזיאנה. עם קניית החברה, קיבל לו מממשלת צרפת מונופול של 25 שנה על הסחר עם צפון אמריקה והודו המערבית. ב-1719 רכשה החברה את "חברת הודו המזרחית", "החברה של סין" וחברות מסחר צרפתיות אחרות והפכה ל"חברת הודו המזרחית". בשנת 1720, התמזגה החברה עם ה"בנק רוּאַיַאל" - הבנק הממשלתי, שנוסד על ידי ג'ון לו עצמו כ"בנק ז'נרל" בשנת 1716.

### "בועת המיסיסיפי"

ג'ון לו ניפח את ערכה של לואיזיאנה על ידי שיטת שיווק יעילה, מה שהוביל לבועה ספקולטיבית במניות החברה בשנת 1719. 

אז, לואיזיאנה הייתה מחוז שכיסה שטח נרחב שכלל את כל אגן נהר המיסיסיפי והשתרע בין האגמים הגדולים למפרץ מקסיקו, ומהרי האפלאצ'ים להרי הרוקי. היה זה עידן של התפשטות טריטוריאלית באיי הודו המערבית, מה שהכניס ממון רב לממשלת צרפת ממטעי הסוכר הגדולים. בשל ציפיות להתפתחות המושבות הצרפתיות בלואיזיאנה, נסק מחיר מניית החברה מ-500 ליברות למניה ל-15,000 ליברות למניה. אולם, עליית שערי מניות חברת מיסיסיפי הייתה בפועל בועה כלכלית. המושבה עצמה הייתה כושלת וענייה. עליית מניות החברה הביאה להתעשרות אנשים רבים, אך גם לאינפלציה מהירה. בקיץ 1720 איבדה החברה בפתאומיות את אמון הציבור, והמניה צנחה חזרה ל-1,000 ליברות למניה ולבסוף התמוטטה לגמרי. בסוף שנת 1720 פיטר פיליפ השני, דוכס אורליאן את לו, שנמלט לצרפת, ובשנת 1721 חזר מחיר המניה ל-500 ליברות למניה.

בין השנים 1726–1746, שגשגה החברה. במהלך תקופה זו, החברה איבדה את זכויות הסחר שלה במערב, תוך שמירה על סחר עם המזרח והגדלתו. מוצרי הסחר העיקריים שלה במהלך תקופה זו היו פורצלן, טפט, צבע ותה מסין, כותנה ובדי משי מסין והודו, קפה מוקה מתימן, פלפל מדרום הודו, זהב, שנהב ועבדים ממערב אפריקה.

ראו גם
------

* ג'ון לו

קישורים חיצוניים
----------------

* חברת מיסיסיפי, באתר אנציקלופדיה בריטניקה (באנגלית)

הערות שוליים
------------

1. ↑  יובל נח הררי, **קיצור תולדות האנושות**, עמ' 327.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0670 8163
* LCCN: n83150576
* VIAF: 147678184
* WorldCat: lccn-n83150576

 |
**דימיטאר איבאנוב מקרייב** (בבולגרית: **Димитър Иванов Макриев**; נולד ב-7 בינואר 1984 בגוצה דלצ'ב שבבולגריה) הוא כדורגלן עבר בולגרי ששיחק בעמדת החלוץ.

קריירה
------

בצעירותו שיחק מקרייב במחלקות הנוער של לבסקי סופיה, וב-2002 עבר ליריבתה העירונית, צסק"א סופיה, אך לפני שהספיק לשחק במדיה הוחתם באינטר מילאנו האיטלקית, ומשם הושאל לקבוצות בשווייץ ופולין.

בשנת 2005 עבר מקרייב לדיז'ון הצרפתית בתמורה לכחצי מיליון אירו. במועדון החדש לא הצליח להשתלב, ובתום העונה חתם במריבור הסלובנית, אשר במדיה הבקיע 23 שערים בשתי עונותיו במועדון. בעונתו הראשונה היה שותף לאחת ההפתעות של גביע אופ"א, כאשר קבוצתו הדיחה את אודינזה בסיבוב הראשון של הטורניר.

ב-3 בינואר 2008 הגיע מקרייב לישראל, וחתם במועדון ספורט אשדוד. במחצית הראשונה של עונתו הראשונה באשדוד הפגין יכולת טובה והבקיע 12 שערים ב-5 חודשים, ובסך הכל כבש 44 שערים בשלוש וחצי עונות בליגת העל. בשנת 2011 עבר לקבוצה הרוסית קריליה סובטוב סמרה, ובהמשך העונה עבר לקבוצת PFC אולקסנדריה האוקראינית. בקיץ 2012 חזר לאשדוד, ושיחק במדיה עונה נוספת שבסופה שוחרר מהקבוצה.

באוגוסט 2013 חתם בקבוצת נעוריו, לבסקי סופיה. בשנת 2014 שיחק בקבוצת סאות' צ'יינה מהונג קונג. בשנת 2015 עבר לקבוצת פסי מהונגריה. 

החל משנת 2009 ועד שנת 2011 שיחק מקרייב בנבחרת בולגריה, ואת שער הבכורה שלו בנבחרת כבש במשחק נגד נבחרת קפריסין במסגרת מוקדמות מונדיאל 2010.

קישורים חיצוניים
----------------

ויקישיתוף מדיה וקבצים בנושא **דימיטאר מקרייב** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* עמוד השחקן באתר playerhistory.com
* יגאל ברמן, מקרייב: "ברוסיה הם כמו רובוטים, אשדוד זה הבית", באתר ONE‏, 31 ביולי 2012
**מורוסרפטור** (שם מדעי: ***Murusraptor***; מלטינית: "גנב חומות") הוא סוג של דינוזאור טורף ממשפחת המגרפטוריים שחי באמריקה הדרומית במשך הקרטיקון העליון שלפני 88 עד 86 מיליון שנה מזמננו.

הסוג תואר ב-2016 בידי החוקרים: פיליפ קורי (אנ') ורודולפו קוריה (אנ') ונכלל בו מין יחיד - *Murusraptor barrosaensis*. הוא ידוע רק מממצאי מאובנים מתצורת סיירה ברוסה (אנ') שבפטגוניה, ארגנטינה. הממצאים השתייכו לפרט אחד והורכבו מגולגולת חלקית, כמה צלעות, אגן ירכיים חלקי ושרידי רגליים וכן ממספר עצמות לא ברורות. המממצאים מצויים כיום במוזיאון כרמן פונס (אנ') שבעיר פלאסה וינקול שבמחוז נאוקן.

דינוזאור זה היה טורף גדול באמריקה הדרומית והוא השתייך למשפחת המגרפטוריים, בה היו מספר זנים גדולים כמו המגרפטור, האירוסטאון והאורקורפטור ולפי השוואת גודלו הגיע לאורך של 6.4 מטרים, אם כי נראה שהפרט עוד לא הגיע לבגרות והיה עשוי להיות גדול עוד יותר. הוא היה בעל ראש מוארך מעט ולסתות בעלות שורות שיניים כפופות, זרועות חזקות וצוואר נמוך עם זנב ארוך. הוא היה כנראה טורף עיקרי ואולי היה אוכל נבלות אפשרי.

לפי מספר רמזים הפרט שנמצא היה בעל זיהום או פגיעה ממחלה, מה שלא ודאי אם גרם למותו.

קישורים חיצוניים
----------------

ויקישיתוף מדיה וקבצים בנושא **מורוסרפטור** בוויקישיתוף

הערות שוליים
------------

1. ↑  Coria, R. A.; Currie, P. J. (2016). "PLOS ONE: A New Megaraptoran Dinosaur (Dinosauria, Theropoda, Megaraptoridae) from the Late Cretaceous of Patagonia". PLOS ONE. Journals.plos.org. 11 (7): e0157973. doi:10.1371/journal.pone.0157973. PMC 4954680. PMID 27439002.
2. ↑  "Meet Murusraptor: The Supermodel of Megaraptors - Dead Things : Dead Things". Blogs.discovermagazine.com. 2015-07-16. Retrieved 2016-07-22
**מקרואאופרקטוס** (שם מדעי: ***Macroeuphractus***) הוא סוג נכחד של ארמדיל אשר חי באמריקה הדרומית במהלך סוף המיוקן עד לסוף הפליוקן לפני 9-3 מיליון שנה. הוא השתייך למשפחת הארמדיליים ונחשב למין הארמדיל הגדול ביותר שאינו שייך לקבוצת הגליפטידוניים או הפמפתריים. הוא התגלה בבואנוס איירס, ארגנטינה וסווג ב-1889. מאובנים נוספים נמצאו בכמה אזורים בבוליביה. בסוג זה היו 3 מינים: *Macroeuphractus retusus* ,Macroeuphractus outesi ו-*Macroeuphractus moreni*.

המקרואאופרקטוס היה גדול הארמדיליים והיה קרוב רחוק של ארמדיל שש-החגורות החי כיום. הוא הגיע לאורך 0.6 מטר ולמשקל של מעל 100 ק"ג והיה בעל מבנה שיניים גדולות ומבנה ראש וכן שרירים גדולים וזרועות רחבות מאוד המעידים שהיה היפרקרניבור ולא אוכל-כול כמו מרבית הארמדילאים. הוא היה בעל שריון גרמי בולט כמו קרוביו וכנראה שהיה מתחפר באדמה. זהו מין הארמדיל היחיד שהיה אוכל בשר מובהק.

ארמדיל זה ניזון כנראה ממיני דמויי קביה, נוטונגולאטויים קטנים ויונקי מטאתריה קטנים. בשל גודלו הוא כנראה היה טורף-על באזור חיותו לצד עופות האימה, תניני ענק מהמשפחה *Sebecidae* והספרסודונטים. כל אלה נפגעו מהגעתם של טורפים חזקים יותר עם ההחלפה האמריקאית הגדולה.

קישורים חיצוניים
----------------

* מקרואאופרקטוס, באתר GBIF (באנגלית)
**היגור פליפה וידאל** (בפורטוגזית: **Higor Felipe Vidal**; נולד ב-26 בספטמבר 1996 בקמפו לרגו שבברזיל) הוא כדורגלן ברזילאי המשחק בעמדת הקשר ההתקפי בקבוצת אנאגניסי קרדיצה מהליגה היוונית השנייה.

קריירת מועדונים
---------------

### פאס יואנינה

וידאל גדל במחלקות הנוער של פרנה ולונדרינה. בשנת 2016 הגיע אל פאס יואנינה מליגת העל היוונית. ב-24 בספטמבר 2016 ערך את הופעת הבכורה שלו במועדון, בתיקו 0-0 נגד פלטניאס במסגרת המחזור החמישי בליגה לעונת 2016/2017. ב-1 באוקטובר הבקיע את שער הבכורה שלו במועדון, בניצחון 1-0 על קרקירה במסגרת המחזור השישי בליגה. הוא שיחק במועדון במשך שלוש עונות, בהן ערך 48 הופעות ליגה והבקיע שלושה שערים. ב-21 במאי 2019 שוחרר מהמועדון.

### ז'לגיריס וילנה

ב-20 באוגוסט 2019 חתם וידאל בז'לגיריס וילנה מליגת העל הליטאית. ב-27 באוגוסט ערך את הופעת הבכורה שלו במועדון, בניצחון 5-1 על נבז'יס במסגרת הגביע הליטאי. ב-31 באוגוסט ערך את הופעת הבכורה שלו בליגה, בניצחון 4-0 על פלאנגה במסגרת המחזור ה-22 לעונת 2019. בסך הכל הוא ערך 11 הופעות ליגה במדי המועדון.

### הפועל פתח תקווה

ב-10 באוגוסט 2020 חתם וידאל בהפועל פתח תקווה מהליגה הלאומית. ב-31 באוגוסט ערך את הופעת הבכורה שלו במועדון, בתיקו 1-1 נגד הפועל עפולה במסגרת המחזור הראשון בליגה לעונת 2020/2021. ב-7 בספטמבר הבקיע את שערו היחיד במועדון, בניצחון 2-0 על הפועל ראשון לציון במסגרת המחזור השני בליגה. בסך הכל ערך 28 הופעות ליגה במדי המועדון.

ב-13 במאי 2021 נפגע ביתו מפגיעה ישירה של רקטה ששוגרה מרצועת עזה במהלך מבצע שומר החומות.

### אנאגניסי קרדיצה

לקראת עונת 2021/2022 חתם וידאל באנאגניסי קרדיצה מהליגה היוונית השנייה.

תארים
-----

ז'לגיריס וילנה
* הסופר קאפ הליטאי (1): 2020

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  Στον ΠΑΣ για τρία χρόνια ο Βιδάλ באתר Passports (ביוונית)
2. ↑  Συναινετικές λύσεις συμβολαίων (21/05/2019) באתר Epo, ‏ 21 במאי 2019 (ביוונית)
3. ↑  Vicečempionai pristatė dar vieną naujoką באתר הרשמי של ליגת העל הליטאית, 20 באוגוסט 2019 (בליטאית)
4. ↑  הקשר איגור וידאל חתם בהפועל פתח תקווה באתר ONE, ‏ 10 באוגוסט 2020 (בעברית)
5. ↑  דירתו של וידאל נהרסה מפגיעת טיל, יעזוב לברזיל באתר ONE, ‏ 13 במאי 2021 (בעברית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"היגור וידאל"**.
מרקקה עשויה פורצלן סנט קלאוד, 1730-1740.
**יריקה** היא פעולה גופנית של הוצאת רוק בכוח מתוך הפה. הפעולה מהווה רפלקס שמטרתו לצורכי הוצאת נוזלים או חומרי מזון המצויים בפה. כמו כן הפעולה מהווה ביטוי חברתי כתוצאה מאמונה טפלה או על מנת לבטא רגש (לרוב בוז או כעס). ברחבי העולם המערבי יריקה נחשבת כפעולה חסרת נימוס.

הגישה הרואה ביריקה פעולה חסרת נימוס מקורה במערב אירופה בראשית המאה ה-18, בעיקר בעקבות התפתחות מנהגים היגייניים של רחצה בקרב החברה הגבוהה באירופה. בעקבות התפתחות גישה זו, ועל מנת למנוע יריקות על רצפות הבתים התפתח הנוהג של התקנת מרקקות בכניסה לבתים ובחדרים שונים. השימוש במרקקות פחת בראשית המאה ה-20 לאחר מגפת השפעת הספרדית של 1918, ובעקבות ההבנה כי אלו מאפשרות הפצת מחלות. בארץ ישראל הותקנו מרקקות בכניסה למבני ממשל בתקופת המנדט הבריטי, וזאת לאור הנוהג המקומי, שהיה נפוץ עד שלהי תקופת המנדט, לירוק בכניסה למבנים אלה על מנת לנקות את הפה מאבק הרחובות. דוגמה למרקקה מעין זו מצויה בכניסה לבניין עיריית חיפה גם כיום.

היריקה בתרבות העולם
-------------------

היריקה מקושרת לאמונה הטפלה לפיה היא מונעת עין רעה. באסיה התפתח הנוהג לירוק על ילדים כנגד עין רעה, ובאירופה קיים הנוהג לירוק כאשר רואים חתול שחור.

היריקה ביהדות
-------------

בטקס החליצה, נדרשת היבמה לירוק אל מול היבם, בתגובה לכך שלא הסכים לייבמה, חז"ל דורשים שיהא זה רוק הנראה לעיני הדיינים.

כמו כן נהוג בכמה חסידויות (וביניהם חסידות חב"ד), שבשעת אמירת עלינו לשבח, כשמגיעים למילים "שהם (כלומר, גויי הארצות=עובדי עבודה זרה) משתחווים להבל ולריק", יורקים. הרבי מנחם מנדל שניאורסון הסביר שזה על מנת שלא לבלוע ולהנות מן הרוק שנוצר בעת הדיבור על עבודה זרה.

ראו גם
------

* מרקקה

קישורים חיצוניים
----------------

ויקישיתוף מדיה וקבצים בנושא **יריקה** בוויקישיתוף
* עוז רוזנברג, החרדים שיורקים על כמרים בעיר העתיקה, באתר הארץ, 6 בנובמבר 2011
*Balanites aegyptiaca*
**זקום מצרי** (שם מדעי: *Balanites aegyptiaca*, שם אנגלי עממי: Jericho Balsam) הוא עץ שיחני קוצני גדול, ממשפחת הזוגניים, שגובהו 6-4 מטר.

תפוצה
-----

מקור הזקום הוא אפריקני, צומח בארץ באזורים חמים לאורך הבקע הסורי-אפריקני. ניתן למצאו בערבה, במדבר יהודה, בבקעת הירדן בסמוך ליריחו ולפצאל, ועד לוואדי אל מליח שבעמק בית שאן. התפוצה הצפונית של הצמח בארץ היא בשמורת הטבע זקום כפר רופין ושמורת זקום מעוז חיים. זקום מצרי הוא צמח מוגן בישראל.

מאפיינים
--------

גזע הזקום מסתעף לענפים נושאי קוצים חיקיים. העלים מורכבים מזוג עלעלים גלדניים, עגלגלים או אליפטיים. הפריחה בחודשים פברואר-יולי. הפרחים קטנים, יושבים בקבוצות חיקיות וצבעם ירקרק. הפרי הוא בית-גלעין סגלגל צבעו נוטה לכחול, ואורכו עד 3 ס"מ. גלעינו עשיר בשמן. הפירות מבשילים באביב, בסביבות חודש מאי. צבע הפירות הבשלים אז הוא חום-צהבהב.

פרי הזקום שימש כמזון לעבדים באפריקה, והעץ כונה גם "תמר העבדים".

הזקום המצרי ברפואה העממית
-------------------------

מפירות הזקום המצרי ניתן להפיק שמן, הנחשב ברפואה העממית כתרופה לכאבי פרקים ושרירים. שמן הזקום המצרי נמכר בעבר בשם "צרי גלעד", המוזכר בתנ"ך בספר ירמיהו. העלים ידועים כמחטאים פצעים מוגלתיים, ואכילת הפירות הבשלים נחשבה לתרופה נגד תולעים ועצירות קשה.

הזקום בתרבויות האזור
--------------------

במצרים הקדומה הזקום נחשב כבעל תכונות המביאות לחיי נצח. פירותיו נמצאו בקברי מלכים וכהנים. לעומת זאת, באסלאם הזקום נחשב לעץ השאול שמבעיר את מעי החוטאים במרירותו (סורא 37 וסורה 44). הבסיס לדימוי זה היא טעם הלוואי המר של הפרי שניתן להוציאו בבישול (קריספיל, ילקוט הצמחים, ב, תשמ"ג, עמ' 200-196).

ויקטור גרן לועג לצליינים הבורים שזיהו את הצמח עם העץ שזכאי טיפס עליו כדי לחזות בישו, אף שעץ זה היה שקמה. הזיהוי הזה מתועד במקורות נוספים ונעשה מחמת דמיון השמות.

קישורים חיצוניים
----------------

ויקישיתוף מדיה וקבצים בנושא **זקום מצרי** בוויקישיתוף
* זקום מצרי, באתר ITIS (באנגלית)
* זקום מצרי, באתר NCBI (באנגלית)
* זקום מצרי, באתר האנציקלופדיה של החיים (באנגלית)
* זקום מצרי, באתר צמח השדה
* זקום מצרי, באתר צמחיית ישראל ברשת
* זקום מצרי, באתר Tropicos (באנגלית)
* זקום מצרי, באתר GBIF (באנגלית)
* זקום מצרי, באתר The Plant List (באנגלית)
* זקום מצרי, באתר IPNI (באנגלית)
* זקום מצרי, מאפיינים ותכונות רפואיות - מתוך אתר starmed.co.il
* זקום מצרי ושימושיו באזור בקע הירדן, זהר עמר ואורית שמיר.

הערות שוליים
------------

1. ↑  זקום מצרי באתר הרשימה האדומה של IUCN
2. ↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח
3. ↑  ירמיהו ח' 22
4. ↑  לוקס י"ט 4